31998D0566
L 280/1
JURNALUL OFÍCIAL AL UNIUNII EUROPENE
DECIZIA CONSILIULUI
din 20 iulie 1998
privind încheierea unui Acord de recunoaștere reciprocă între Comunitatea Europeană și Canada
(98/566/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113, coroborat cu articolul 228 alineatul (2) prima teză și alineatul (3) primul paragraf și cu articolul 228 alineatul (4),
având în vedere propunerea Comisiei,
întrucât Acordul de recunoaștere reciprocă dintre Comunitatea Europeană și Canada, semnat la Londra la 14 mai 1998, a fost negociat și ar trebui aprobat;
întrucât anumite aspecte ale punerii în aplicare au fost încredințate comitetului mixt instituit prin acordul menționat, în special competența de a modifica anumite elemente din anexele sale sectoriale;
întrucât este necesar să se definească procedurile interne necesare bunei funcționări a acordului și întrucât este necesar să fie abilitată Comisia să efectueze anumite modificări tehnice la acord și să ia anumite decizii pentru punerea lor în aplicare,
DECIDE:
Articolul 1
Acordul de recunoaștere reciprocă dintre Comunitatea Europeană și Canada, inclusiv anexele la acesta, este aprobat în numele Comunității.
Textul acordului și anexele la acesta se atașează la prezenta decizie.
Articolul 2
Președintele Consiliului transmite, în numele Comunității, nota prevăzută la articolul XIX din acord.
Articolul 3
(1) Comisia, asistată de comitetul special desemnat de Consiliu, reprezintă Comunitatea în cadrul comitetului mixt și al grupurilor sectoriale mixte instituite prin anexele sectoriale, prevăzute la articolele XI și XII din acord. Comisia procedează, după consultarea comitetului special, la numirile în funcții, la schimbul de informații și la cererile de verificări prevăzute la articolele IX și X, articolul XI alineatul (3) literele (c) și (e), articolul XII alineatul (2) litera (b) și articolul XIII din acord și de dispozițiile echivalente din anexele sale sectoriale.
(2) Poziția Comunității în ceea ce privește deciziile care urmează a fi luate de către comitetul mixt sau, după caz, în cadrul grupurilor sectoriale mixte, se determină, cu privire la modificările la anexele sectoriale [articolul XI alineatul (3) litera (a) și alineatul (4) din acord] și verificarea respectării în conformitate cu articolul VIII și articolul XI alineatul (4) litera (c) din acord efectuate de Comisie, după consultarea comitetului special prevăzut la alineatul (1) din prezentul articol.
(3) În toate celelalte cazuri, poziția Comunității în cadrul comitetului mixt sau al grupurilor sectoriale mixte este determinată de către Consiliu, hotărând cu majoritate calificată, la propunerea Comisiei. Aceeași procedură se aplică și în cazul deciziilor adoptate de Comunitate în cadrul articolului XV alineatul (3) și al articolului XIX alineatul (4) din acord.
Adoptată la Bruxelles, 20 iulie 1998.